
Projekti “Eeltööd Narva jõe äärse terviseraja ehituseks” sildfinantseerimine
Otsus võtakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK

Projekti “Eeltööd Narva jõe äärse terviseraja ehituseks” üldmaksumuseks on 1 321 904 kr (ilma käibemaksuta), millest:

1) Phare programmi toetussumma moodustab 982 278 kr.

2) Narva linna omafinantseering moodustab 169 813 kr.

3) Narva-Jõesuu linna ja Vaivara valla kaasfinantseering moodustab kokku 169 813 kr.

Phare toetussummalt maksab käibemaksu Narva linn, mida hiljem saab Maksu-ja Tolliametilt tagasi taotleda. Oma- ja kaasfinantseeringult käibemaksu tagasi ei maksta. Selle osa maksab Narva, Vaivara ja Narva-Jõesuu lisaks oma osalusele projekti väliselt ise. 

Phare programm maksab toetussumma järgmiselt:

1) esimene osamakse 40% (392 911 kr) toetussummast peale Narva Linnavalitsuse ja Rahandusministeeriumi vahelist toetuslepingu sõlmimist 

2) teine osamakse 40% (392 911 kr) toetussummast peale esimese osamakse kulutamist vähemalt 70% ulatuses ja projekti vahearuande kinnitamist 45 päeva jooksul.

3) kolmas osamakse 20% (196 456 kr) toetussummast peale lõpparuande kinnitamist 45 päeva jooksul.

Phare programmi esimesest osamaksest on kulutatud 221 849 kr (56%).

Narva linna omafinantseeringust on kulutatud 97 965 kr (58%). 

Kokku on projekti üldsummast kulutatud 349 086 kr (projektijuhtimise ja hangete korraldamisega seotud kulud, terviseraja teostatavus- ja tasuvusanalüüs).

Narva-Jõesuu linn ja Vaivara vald maksavad oma osaluse kinni juunis 2006 Narva Linnavalitsuse poolt esitatud arve alusel.

Järgmiseks tööks on terviseraja projekteerimine. Vastavalt projekteerimistööde lepingule tasutakse tööde eest kahes osas:

1) ettemakse 665 520 kr, mis koosneb järgmistest summadest:

· Narva osalus 42 064 kr

· Narva-Jõesuu ja Vaivara osalus kokku 169 812 kr

· Phare osalus 352 124 kr

· käibemaks 101 520 kr (sh Narva 19 069 kr, Vaivara, Narva-Jõesuu 19 069 kr, Phare 63 382 kr);

2) lõppmakse 443 680 kr, mis koosneb järgmistest summadest:

· Phare 376 000 kr

· käibemaks 67 680 kr Phare osalussummalt.

Ettemakse tasumiseks on Phare programmi osaluse tasumiseks puudu 181 062 kr ja toetussummalt käibemaksu tasumiseks 63 379 kr. Phare programmi teist osamakset saab juurde küsida alles peale seda, kui toetussumma esimene osamakse on kulutatud vähemalt 70% ulatuses (praegu on kulutatud 56%) ning projekti vahearuanne kinnitatud, milleks kulub vähemalt 45 päeva.

Lõppmakse tasumiseks on Phare programmi osaluse tasumiseks puudu 196 456 kr ja toetussummalt käibemaksu tasumiseks 67 680 kr. Lõppmakse saab ära tasuda peale Phare programmi kolmanda osamakse laekumist. Kolmas osamakse laekub pärast projekti lpparuande kinnitamist, milleks kulub samuti vähemalt 45 päeva.

Projekteerimistööde ettemakse ja lõppmakse õigeaegseks tasumiseks on üheks võimaluseks võtta pangast sildfinantseerimise laen.

Sildfinantseerimine tähendab väljamakseid linnaeelarvest välisabi sisaldava projekti kulude katteks välisabist saadavate vahendite ulatuses enne välisabi laekumist. Välisabi vahendite laekumisel linnaeelarve vahendid taastatakse. Sildfinantseerimine on sisuliselt välisabi krediteerimine ning selleks on võimalik kasutada panga sildfinantseerimise laenu.
Tulenevalt ülaltoodust on panga sildfinantseerimise laenu vaja 508 577 kr ulatuses perioodiks juuni kuni november 2006 alljärgneva graafiku järgi:

juuni 2006

1) ettemakse tasumiseks 181 062 kr ja käibemaksu tasumiseks 63 379 kr. Summad laekuvad panka tagasi augustis 2006.

september 2006

2) lõppmakse tasumiseks 196 456 kr ja käibemaksu tasumiseks 67 680 kr. Summad laekuvad panka tagasi novembris 2006.

2. ÕIGUSLIKUD JÄRELDUSED

Vastavalt Kohaliku omavalitsuse korralduse seaduse § 22 lõike 1 punktile 8 kuulub laenude ja teiste varaliste kohustuste võtmine volikogu pädevusse. Seoses sellega on Narva Linnavolikogul õigus laenu võtmise kohta otsust vastu võtta.

3. OTSUS

Tulenevalt eeltoodust ja lähtudes Kohaliku omavalitsuse korralduse seaduse § 22 lõike 1 punktist 8 anda Narva Linnavalitsusele luba võtta 2006. aastal sildfinantseerimise pangalaen projekti “Eeltööd Narva jõe äärse terviseraja ehituseks” kulude katmiseks 508 577 kr ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE

Otsus jõustub seadusega sätestatud korras.

